b'\n_START_ARTICLE_\nLietuvos Respublikos vyriausioji rinkim\xc5\xb3 komisija\n_START_SECTION_\nIstorija\n_START_PARAGRAPH_\nLDK miest\xc5\xb3 savivaldos organai (magistratai) ir miestie\xc4\x8di\xc5\xb3 teismai prad\xc4\x97ti rinkti dar XIV\xe2\x80\x93XV am\xc5\xbeiais, kai didesniems miestams suteiktos savivaldos teis\xc4\x97. Seniausi\xc5\xb3 \xc5\xbeini\xc5\xb3 apie valstybin\xc4\x97s vald\xc5\xbeios organ\xc5\xb3 rinkim\xc4\x85 Lietuvoje yra 1413\xc2\xa0m. Horodl\xc4\x97s unijos akte, kur numatyta, jog po Vytauto mirties Lietuvos didysis kunigaik\xc5\xa1tis tur\xc4\x97s b\xc5\xabti renkamas. Pirm\xc4\x85 kart\xc4\x85 1430\xc2\xa0m. ponai ir bajorai juo i\xc5\xa1rinko \xc5\xa0vitrigail\xc4\x85._NEWLINE_Nuo 1565\xc2\xa0m. (po 1564\xe2\x80\x931566\xc2\xa0m. LDK reformos) kiekvieno pavieto (viso\xc2\xa0\xe2\x80\x93 22) bajorai savo seimelyje rinko po 2 atstovus \xc4\xaf Seim\xc4\x85. Po 1569\xc2\xa0m. Liublino unijos Lenkijos karalius ir Lietuvos did\xc5\xbeiuosius kunigaik\xc5\xa1\xc4\x8dius rinko specialus elekcinis seimas._NEWLINE_Po III ATR padalijimo miest\xc5\xb3 gyventojai buvo suskirstyti \xc4\xaf kategorijas ir kas trejus metus rinko burmistr\xc4\x85 ir bendrosios miesto d\xc5\xabmos narius. Bajorai apskri\xc4\x8di\xc5\xb3 seimeliuose toliau rinko kandidatus \xc4\xaf teism\xc5\xb3 ir bajor\xc5\xb3 savivaldos pareigybes. Po 1861\xc2\xa0m. reformos valstie\xc4\x8diams buvo leista rinkti atstovus \xc4\xaf vals\xc4\x8diaus sueig\xc4\x85._NEWLINE_1919\xc2\xa0m. gruod\xc5\xbeio 10 d. sudaryta pirmoji institucija, atsakinga u\xc5\xbe Steigiamojo Seimo rinkim\xc5\xb3 organizavim\xc4\x85 ir vykdym\xc4\x85\xc2\xa0\xe2\x80\x93 Vyriausioji rinkim\xc5\xb3 komisija. Jos pirmininku paskirtas \xc5\xbeinomas teisininkas, I ir II kabineto teisingumo ministras, v\xc4\x97liau\xc2\xa0\xe2\x80\x93 IV vyriausyb\xc4\x97s vidaus reikal\xc5\xb3 ministras, VDU Teisi\xc5\xb3 fakulteto dekanas Petras Leonas (1822\xe2\x80\x931933)._NEWLINE_Sovietme\xc4\x8diu \xe2\x80\x9erinkim\xc5\xb3\xe2\x80\x9c organizavim\xc4\x85 vykd\xc4\x97 LKP(b) CK biuro sudaryta komisija._NEWLINE_Lietuvai atgavus nepriklausomyb\xc4\x99, buvo gr\xc4\xaf\xc5\xbeta pa\xc4\x8dios rinkim\xc5\xb3 organizavimo ir vykdymo koncepcijos ir ji gerokai pakoreguota, palyginti su prie\xc5\xa1 tai buvusia. Lietuvos Respublikos \xc4\xafstatymo \xe2\x80\x9eD\xc4\x97l Lietuvos Respublikos Laikinojo Pagrindinio \xc4\xaestatymo pakeitimo ir papildymo ir Lietuvos Respublikos auk\xc5\xa1\xc4\x8diausiosios valstybin\xc4\x97s vald\xc5\xbeios institucijos pavadinimo pakeitimo\xe2\x80\x9c 70\xc2\xb9 straipsnis nustat\xc4\x97, kad rinkimus organizuoja rinkim\xc5\xb3 komisijos, kurios sudaromos i\xc5\xa1 politini\xc5\xb3 partij\xc5\xb3 ir visuomenini\xc5\xb3 politini\xc5\xb3 jud\xc4\x97jim\xc5\xb3 atstov\xc5\xb3. Tais pa\xc4\x8diais metais Lietuvos Respublikos Auk\xc5\xa1\xc4\x8diausioji Taryba nutarimu \xe2\x80\x9eD\xc4\x97l Vyriausiosios rinkim\xc5\xb3 komisijos\xe2\x80\x9c  pirm\xc4\x85 kart\xc4\x85 sudar\xc4\x97 nepriklausomyb\xc4\x99 atgavusios Lietuvos Respublikos Vyriausi\xc4\x85j\xc4\x85 rinkim\xc5\xb3 komisij\xc4\x85.'